
ВЪПРОСИ И ОТГОВОРИ ПО ПРОЦЕДУРА

BG161PO003-2.1.13 „ТЕХНОЛОГИЧНА МОДЕРНИЗАЦИЯ В МАЛКИ И СРЕДНИ ПРЕДПРИЯТИЯ“
ОТГОВОРИ НА ВЪПРОСИ С № 87-93,  
ПОЛУЧЕНИ В ПЕРИОДА 17.11.2011 г. - 18.11.2011 г.
И ПУБЛИКУВАНИ НА 25.11.2011 г.

ВЪПРОС № 87)

Въпрос по процедура Технологична модернизация на предприятия, или други процедури по ОП конкурентоспособност:

Сектор производство на бира изключен ли е от допустимите сектори по ОП Конкурентоспособност?
17.11.2011 г.

ОТГОВОР № 87)

Следва да имате предвид, че съгласно т. 2.1.4. „Специфични критерии за недопустимост”, подточка 2) от Насоките за кандидатстване с цел избягване на припокриването на интервенциите между ОП „Развитие на конкурентоспособността на българската икономика”  2007 – 2013 г. и Програмата за развитие на селските райони 2007 – 2013 не са допустими за финансиране предприятия, извършващи основната си икономическа дейност или кандидатстващи за финансиране на дейности, които попадат в сектор С – код на икономическа дейност 10 „Производство на хранителни продукти” и код 11 „Производство на напитки”. Сред изрично указаните като недопустими кодове е посочен и код 11.05. „Производство на пиво”, в който се включва и производството на бира. 
Предвид изложеното, предприятие, занимаващо се или кандидатстващо за финансиране на дейности, свързани с производството на бира, не се явява допустим кандидат по процедурата. 
ВЪПРОС № 88)

Здравейте,
Ние сме доставчик на кабелен интернет и телевизия. Обмисляме да кандидатстваме по схема BG161PO003-2.1.13 „Технологична модернизация в малки и средни предприятия”. Във връзка модернизиране на нашата мрежа и с цел предлагане на нови услуги са необходими инвестиции в съоръжения и оборудване за изграждане на далекосъобщителна мрежа за предоставяне на услуги на крайни абонати. Цялостната мрежа се състои от главни станции (активно оборудване в офисите на компанията), оптични кабели (разположени в канали/обекти собственост на нашата компания или дългосрочно наети от нея) и крайни приемници разположени при клиентите (сет топ бокс - приемници) като всички тези устройства са ДМА. Мрежата се състои от главна станция, оптични кабели и крайни приемници като без някой от тези 3 компонента мрежата не би могла да функционира. На зададените от нас въпроси номера 30 и 39 получихме положителен отговор от Ваша страна. Конкретният ни доуточняващ въпрос е допустимо ли е в проекта, бюджета и офертите, които събираме цялата мрежа да бъде записана като един дълготраен материален актив с всичките си компоненти като част от техническата спецификация на това ДМА или ще се наложи отделните й елементи да бъдат дадени разбити по позиции? Моля имайте предвид, че от техническа гледна точка с оглед съвместимост между отделните компоненти на мрежата би било същата да бъде третирана като едно отделно ДМА. Освен това ако отговорът ви е, че цялата мрежа може да се разглежда като един ДМА, то тогава само 1 брой стикер ли ще е необходим по отношение на спазване изискванията за визуализация?
Предварително благодаря за отговора!

С Уважение, Иван Иванов
17.11.2011 г.

ОТГОВОР № 88)

За целите на изпълнението и отчитането на проекта и при положение, че посочените от вас елементи на оптичната мрежа представляват ДМА, то същите следва да бъдат представени като отделни активи с посочени минимални технически и функционални характеристики, брой и единична стойност. Допълнително следва да имате предвид, че трябва да е налице съответствие между начина на представяне на активите във Формуляра за кандидатстване, бюджета на проекта и свързаните с тях оферти.
Правилата за визуализация изискват в случаи на закупуване на оборудване да се поставят стикери върху всеки актив, закупен по проекта, включващи информация за финансовия принос на ЕС чрез ОП „Развитие на конкурентоспособността на българската икономика” 2007-2013.

ВЪПРОС № 89)

Въпросът касае процедура BG161PO003-2.1.13 „Технологична модернизация в малки и средни предприятия“. Първо бихме искали да подчертаем, че действително намерихме подобен въпрос на нашия, зададен на страницата на УО по програмата, на който е посочено, че отговорът ще бъде намерен в секция въпроси и отговори по схемата, упомената по-горе. След като подробно проверихме дадените отговори на страницата на УО и МЗ (въпроси 1- 57) не открихме отговора и бихме  искали да зададем въпроса си по определения ред:

Ако в едно ООД, което кандидатства за безвъзмездна помощ по програмата, съдружниците притежават 50 % дял и единия от тях притежава повече от 50 % в друго ЕООД, това означава ли, че между двете предприятия има свързаност на ниво физическо лице?

Предварително благодаря!

Благовест Петров

17.11.2011 г.

ОТГОВОР № 89)

За отговор на поставения въпрос трябва да изследвате хипотезата на чл 4., ал. 8 от Закона за МСП, а именно „Предприятия, осъществяващи помежду си някое от отношенията по ал. 5, чрез физическо лице или група от физически лица, които действат съвместно, се считат също за свързани предприятия, ако извършват своята дейност или част от нея на същия съответен пазар или вертикално свързани пазари.” В случай, че не е налице тази хипотеза, няма наличие на свързаност между посочените предприятия.
ВЪПРОС № 90)
Здравейте, имам следния въпрос по схема BG161PO003-2.1.13 „Технологична модернизация в малки и средни предприятия”:
На стр.46 от Насоките за кандидатстване пише „ Следва да се има предвид, че при оценка на съответствието на проектните предложения с хоризонталните политики на ЕС, максимален брой точки по т. VI от критериите за оценка ще получат проектни предложения: 
- пряк резултат, от които е създаването на нови работни места; 
- пряк резултат, от които е постигане на положителен ефект върху околната среда; 
- които предвиждат спазване на принципа на равнопоставеност и превенция на дискриминацията. Европейският съюз насърчава равнопоставеността, както между мъжете и жените, така и между представителите на различните малцинствени групи и се стреми да отстрани всички дейности, водещи до неравнопоставеност (съгласно Хартата на основните права на ЕС). В този контекст, настоящата процедура е отворена за всички предприемачи, собственици на предприятия,, които отговарят на условията, посочени в т. 2.1 от Насоките, независимо от техния пол, етническа принадлежност или вид увреждане. С цел изпълнение на целите за равнопоставеност е задължително съблюдаването от страна на бенефициентите на индикатори, отчитащи равнопоставеността при изпълнението на проекта; 
- пряк резултат, от които е насърчаване на използването на информационни и комуникационни технологии.„
Едновременно с това в приложение Е –Критерии за оценка, са посочени следните изисквания за получаване на макс.брой точки – 5т.:
	VІ. Съответствие с хоризонталните политики на ЕС (вкл. пряко/непряко положително въздействие върху околната среда, равни възможности, социално включване, заетост)

	Проектът има ясно обосновано положително въздействие (пряко или непряко), върху: 
а) опазването на околната среда;
б) насърчаване на равните възможности и социалното включване;
в) създаването на нови работни места; 
г) енергийна ефективност и използване на възобновяеми енергийни източници;
д) насърчаване на информационното общество (използване на информационно-комуникационни технологии),
като са посочени количествено измерими и обективни: данни и очаквани резултати.


В същото време в Насоките в описанието за получаване на максимален брой точки не е включено съответствието с критерий г) енергийна ефективност и използване на възобновяеми енергийни източници;
Бихте ли обяснили разминаването, как то ще бъде разглеждано от оценителната комисия и моля да потвърдите дали ясно обосновано непряко положително въздействие върху описаните политики ще носи максималния брой точки, както е описано в Приложение Е.

Благодаря!

Таня Христова

17.11.2011 г.

ОТГОВОР № 90)

Следва да имате предвид, че съгласно Приложение Е „Критерии и методология за оценка на проектните предложения” към Насоките за кандидатстване максимален брой точки по показател VI „Съответствие с хоризонталните политики на ЕС (вкл. пряко/непряко положително въздействие върху околната среда, равни възможности, социално включване, заетост) ще получат проекти, които обосновават положителното въздействие (пряко или непряко) върху всички пет указани хоризонтални принципи на ЕС, и при които във Формуляра за кандидатстване са посочени количествено измерими и обективни данни и очаквани резултати за това. При извършване на оценката на получените проектни предложения по процедурата оценителната комисия се ръководи от посочените в Приложение Е критерии за оценка. 
ВЪПРОС № 91)
Здравейте, 
Във връзка с подготовката на проект по процедура BG161PO003-2.1.13 имам следните въпроси:
1.      Офертите, които ще приложим са от производител на машини от Холандия. В този случай цената в офертата е без ДДС и ако след процедурата „открит избор” машината бъде закупена от  чуждестранна фирма – няма да се дължи ДДС.

Но тъй като е вероятно в резултат на провеждането на търга да бъде избрана българска фирма - то тогава бенефициентът ще заплати ДДС. 
Питането ми е: При положение, че към проектното предложение прилагаме оферти на чуждестранни фирми трябва ли да описваме ДДС в Работен лист 3 на Бюджета като Допълнителни разходи, свързани с изпълнението на проекта?
 

2.      В случай, че към проектното предложение приложим Писмо, в което се декларира ИНОВАТИВНОСТ от фирма производител, ще бъде ли прието като документ, удостоверяващ иновативност на дадена машина.?

С уважение,
Мая Иванова
18.11.2011 г.

ОТГОВОР № 91)
1. Следва да имате предвид, че в случаите в които данъкът добавена стойност (ДДС) е „възстановим”, той представлява недопустим разход по ОП „Конкурентоспособност” и настоящата процедура за подбор на проекти. В обратната хипотеза, когато ДДС е „невъзстановим”, той представлява допустим разход по ОП „Конкурентоспособност” и настоящата процедура. В тези случаи разходите за доставки/услуги, посочени в Работен лист 1 „Общи допустими разходи” на бюджета на проекта, следва да се представят без включена в тях стойност на ДДС.  Допълнително, бенефициентите са длъжни да следват Указанията на министъра на финансите (Приложение Н към Насоките за кандидатстване) при оформянето на исканията за плащане, документалната отчетност, както и всички други свои задължения по Указанията във връзка с получаване на средства по настоящата процедура.  

В случаите в които ДДС е „невъзстановим” и следователно допустим разход по ОП „Конкурентоспособност” и настоящата процедура за подбор на проекти, стойностите на разходите за услуги/доставки в бюджета на проекта следва да се представят с включена в тях стойност на ДДС, като Работен лист 3 „Допълнителни разходи, свързани с изпълнението на проекта” от бюджета, не следва да бъде попълван. 

2. Документите, удостоверяващи иновативност на даден процес, продукт или услуга могат да бъдат издадени от съответните организации, притежаващи компетенция в конкретната област като, научна организация, висше учебно заведение, център за технологичен трансфер или др. подобна организация (организации с научна цел и със съответна компетентност в иновативния процес/технология/продукт). Документи издавани от фирми-производители няма да бъдат приемани от оценителната комисия като доказателства за иновативност.
ВЪПРОС № 92)
Здравейте, 

 Във връзка с обявената процедура по подбор на проекти BG161PO003-2.1.13 „Технологична модернизация в малки и средни предприятия”, с краен срок за подаване на проектни предложения 20.12.2011 г., и във връзка с:

 Съгласно Насоки за кандидатстване по горепосочената процедура, 2 Правила за допустимост по настоящата процедура, 2.3. Допустимост на разходите, 2.3.1. Условия за допустимост на разходите, точка 5: "При избора на изпълнител на услугата по изготвяне на проектното предложение по настоящата процедура, независимо от стойността на разходите за консултантски услуги по изготвяне на проектните предложения по процедурата, кандидатите са длъжни да съберат не по-малко от 3 оферти, в съответствие с разпоредбите на чл. 7, т. 7.1.1 от договора за безвъзмездна финансова помощ, които съдържат техническо и финансово предложение, с оглед спазване на принципите за добро финансово управление, като се съобразят и с допълнителните указания, представени в Глава III от Оперативното ръководство за изпълнение на договорите, разработено за целите на настоящата процедура. Оценката и класирането на постъпилите оферти следва да са извършени на базата на поставените от страна на кандидата изисквания и съобразно избрания от кандидата критерий - „икономически най-изгодна оферта” или „най-ниска цена”."

 В ПМС №55 на МС от 12.03.2007 г. събирането на 3 оферти става съгласно:

 Чл. 12. (Изм. - ДВ, бр. 109 от 2008 г.) (1) (Изм. - ДВ, бр. 68 от 2009 г., в сила от 25.08.2009 г., бр. 93 от 2010 г.) Бенефициентите могат да не провеждат процедура за определяне на изпълнител, но са длъжни да съберат не по-малко от 3 оферти, които съдържат техническо и финансово предложение.

(3) Офертите следва да бъдат представени по реда на чл. 36.

 Чл. 36. (1) (Доп. - ДВ, бр. 93 от 2010 г.) Офертата се представя в запечатан непрозрачен плик от кандидата лично или от упълномощен от него представител или по пощата с препоръчано писмо с обратна разписка. Върху плика кандидатът посочва името/наименованието на кандидата, адрес за кореспонденция, телефон и по възможност, факс, и електронен адрес.

(2) При приемане на офертата върху плика се отбелязват поредният номер, датата и часът на получаване и посочените данни се записват във входящ регистър, за което на приносителя се издава документ.

(3) Оферти, които са представени след изтичане на крайния срок за получаване или в незапечатан или скъсан плик, не се приемат от бенефициента и не се разглеждат.

 Бих искал да получа отговор на следните въпроси:

 1. Необходимо ли е събраните оферти да бъдат изготвени съобразно "АКТУАЛИЗИРАНИ ТИПОВИ ОБРАЗЦИ по ПОСТАНОВЛЕНИЕ № 55 НА МС ОТ 12.03.2007 г., одобрени със Заповед № Р-79/30.03.2011 г. на Министърът по управление на средствата от Европейския съюз", въпреки че в тези образци са цитирани членове от ПМС 55, които не са приложими към Чл. 12., или е достатъчно да съдържат техническо и ценово предложение? 

 2. Необходимо ли е оценката и класирането на постъпилите оферти да са извършени от назначена за целта специална комисия, и съобразно типовите образци по ПМС 55?

 3. На етап кандидатстване необходимо ли е да бъдат приложени всички документи по събирането на 3 оферти, включително договора с избрания изпълнител и разходооправдателните документи, издадени от него, или е достатъчна да бъдат представени минимум 2 оферти, каквото е изискването за всеки друг вид услуга?

 Благодаря Ви!

Костадин Петров

18.11.2011 г.

ОТГОВОР № 92)
1. При определянето на изпълнител чрез събирането на 3 оферти няма стандартизирани бланки. Офертите трябва да  включват следната задължителна информация: име и адрес на оферента; техническа спецификация, цена на услугата, вид на валутата, единична цена и обща стойност, с и без включен ДДС; срок на валидност на офертата и подпис. Всяка оферта следва задължително да съдържа декларация от кандидата по смисъла на чл.31, ал.8 от ПМС № 55/2007г. Декларацията се представя от лицата, посочени в чл. 31, ал.5 от ПМС № 55/2007г. Офертите на кандидатите за изпълнители следва да бъдат представени по реда на чл. 36 от ПМС 55 от 12.03.2007 г.. 
2. Бенефициентът следва да оцени събраните оферти в съответствие с поставените от него изисквания и да ги класира по критерий „икономически най-изгодна оферта” или „най-ниска цена”. При оценяването на офертите по чл.12 от ПМС55/2007 не е необходимо оценката да бъде извършена от специално назначена за целта комисия и не е необходимо да се ползват типовите образци по ПМС55/2007. За целта на оценката следва да има в писмен вид предварително определени критерии. Резултатите от оценката се документират в протокол и решение за класиране на офертите.

Допълнителни указания за реда за събиране на три оферти, можете да намерите в Глава III „Процедури за определяне на изпълнител”, т. 2. „Случаи, при които провеждането на процедури за определяне на изпълнител по ПМС № 55/2007г. не е задължително” от Ръководството за изпълнение на договорите за безвъзмездна финансова помощ, публикувано заедно с Насоките за кандидатстване по настоящата процедура.
3. Следва да имате предвид, че на етап подаване на проектното предложение, не се изисква представянето на оферти за избора на изпълнител на услугата за изготвяне на проектното предложение. Цялата документация, свързана с избора на изпълнител за изготвяне на проектното предложение, включително копие от получените оферти, протокол от дейността на комисията за оценка и класиране на получените оферти, договор с избрания изпълнител, се представят и отчитат на етап изпълнение на сключения договор за безвъзмездна финансова помощ при подаване на искане за междинно/окончателно плащане.  

ВЪПРОС № 93)
Здравейте,

Нашата фирма е собственост на чуждестранно дружество, но е регистрирана по ТЗ в България и извършва своята дейност на територията на страната. Предмета на дейност на фирмата не е в списъка на недопустимите за кандидатстване.  Въпросът ми е при кандидатстване каква тежест ще има факта че компанията е собственост на чуждестранно дружество?

Поздрави,

Галина Петрова

18.11.2011 г.

ОТГОВОР № 93)

По настоящата процедура за подбор на проекти не съществуват ограничения относно кандидатстването и последващо финансиране на предприятия с чуждестранно участие в капитала, при спазване на всички останали изисквания, условия и критерии, посочени в Насоките за кандидатстване. 
Допустимите кандидати следва да  са юридически лица или еднолични търговци, регистрирани съгласно Търговския закон или Закона за кооперациите, да са микро, малки или средни предприятия по смисъла на чл. 3 и чл. 4 от Закона за малките и средните предприятия, който е в съответствие с дефиницията за МСП на Приложение І към Регламент на Комисията (ЕО) № 800/2008, и да имат седалище в Република България. 
Клонове на местни или чуждестранни юридически лица не могат да участват в процедурата за подбор на проекти поради липсата на самостоятелна правосубектност.
